Carcaixent es reafirma com a ciutat amiga dels animals
21 de Febrero de 2018

Carcaixent

L’alcalde de Carcaixent, Paco Salom, i el regidor de Protecció Animal, Carles Albert, han presentat este matí la primera campanya animalista que s’ha posat en marxa des del consistori per tal de sensibilitzar la població sobre la tinença responsable d’animals i l’obligatorietat que estiguen identificats. La campanya, que es desenvoluparà en diferents fases, inclou la instal·lació de més de 130 elements de senyalística urbana, material gràfic i de divulgació i vídeos promocionals. A més, també van a repartir-se 2.000 botelles per a diluir les miccions en els comerços i entitats que s’han adherit a la campanya.

Paco Salom ha explicat que l’objectiu fonamental que té l’Ajuntament de Carcaixent amb esta iniciativa és garantir la convivència entre les persones propietàries d’animals i les que no ho són. «Els animals no poden convertir-se en un problema social, tots hem de compartir el mateix espai; és per això que s’ha treballat en la redacció d'una nova ordenança sobre protecció animal que recull una sensibilitat creixent al carrer en este tema i que ara hem de fer arribar a tota la població», ha manifestat.

Per la seua part, el regidor de Protecció Animal, Carles Albert, ha remarcat que la intenció de la campanya és conscienciar la ciutadania del que suposa la tinença responsable d’animals domèstics i sensibilitzar sobre la múltiple problemàtica, per als animals i l’administració, que representa l'abandonament i el maltractament animal. També, l’igual que Paco Salom, ha incidit en la necessitat de recordar als propietaris l’obligatorietat de mantenir net l’espai públic com a element bàsic de civisme i convivència.

Per poder aconseguir estos objectius, Carles Albert ha explicat que s’ha dissenyat una «campanya amable i transversal» que, a través de les diverses iniciatives programades, aconseguisca convertir Carcaixent en una veritable ciutat amiga dels animals. Una de les primeres iniciatives que van a dur-se a terme és una campanya d’identificació animal, ja que és obligatori per llei que tots els animals tinguen implantat un xip i donar-se d’alta en la base de dades. Així, a banda del material de difusió, del 26 de febrer al 5 de març, en totes les clíniques veterinàries de Carcaixent es donarà més informació sobre això i es facilitarà el tràmit.

Per altra banda, en la línia de millorar la neteja de l’entorn urbà, van a instal·lar-se nous elements de senyalística urbana «menys coercitiva i més sensiblitzadora», ha remarcat el regidor, que recordarà l’obligatorietat de recollir els excrements de la via pública. De forma conjunta, en tots els establiments col·laboradors es distribuiran botelles difusores per a netejar les miccions dels animals.

Totes estes actuacions s’emmarquen en l’aplicació d’una nova ordenança municipal reguladora de la tinença i protecció d'animals que contempla, entre altres coses, la redacció d’una sèrie de protocols municipals davant d'animals ferits i/o abandonats i la creació de l’Oficina Municipal de Protecció Animal, des d’on es realitzarà un seguiment de totes les qüestions animalistes. També, s’augmentarà la vigilància policial i s’està treballant en una nova ordenança fiscal amb penes més estrictes per a les conductes incíviques.

Tant Carles Albert com Paco Salom han agraït la col·laboració de tots els comerços relacionats amb la venda de productes per a animals, protectores i clíniques veterinàries que s’han sumat a la iniciativa. La totalitat del teixit empresarial de Carcaixent i les entitats animalistes s’han implicat en la iniciativa, i això, per a l’alcalde de Carcaixent, «demostra que l’Ajuntament no està sol i que al carrer hi ha un recolzament i una sensibilitat a què que s’ha donar resposta des de les institucions». Paco Salom ha volgut fer extensible el seu agraïment als dos regidors que han treballat en l’ordenança i la campanya, a l’anterior regidora de l’àrea, Paula Lozano, i a l’actual responsable de Protecció Animal, Carles Albert. Per últim, també ha agraït a la Policia Local la seua implicació en qüestions relacionades amb els animals «desenvolupant tasques que no entrarien dins de les seues funcions».